google/wiki40b huggingface dataset:
טוקן כחול-חזה

מאפיינים

אורך הטוקן כחול-החזה כ-42 עד 53 ס"מ, בעוד אורך מקורו כ-10 ס"מ. הזכר שוקל כ-314 גרם, בעוד משקל הנקבה כ-303 גרם. פלג גופו העליון וכנפיו של הטוקן הם בצבע צהוב-זית, הבטן כחולה, הכיפה והעורף שחורים. העכוז צהוב בהיר, והירכיים חומות-אדמדמות. נוצות הזנב אפורות. הקשתית אדומה, וליד העיניים יש כתמים ירוקים וצהובים. המקור שחור, עם כתמים אדומים וצהובים. זהו המין הקולני ביותר של טוקן הרים, וזכרים ונקבות עושים לעיתים קרובות "דואטים קוליים", והקריאות שהקוטן משמיע יכולות להישמע למרחק של עד כקילומטר.
בית הגידול המועדף על הטוקן כחול-החזה הוא יערות הרריים לחים בהרי האנדים עם ברומליאדות וטחבי עלים, הנמצאים בטווח של כ-300 עד 3200 מטרים מעל גובה פני הים; אף על פי שהוא נמצא בדרך כלל בטווח של כ-1,200 עד 2,500 מטרים מעל גובה פני הים. כמות המשקעים השנתית הממוצעת ביערות בהם הטוקן חי, היא 4,250 מילימטרים.
הטוקן כחול-החזה ניזון בעיקר מפירות, אך לעיתים הוא ניזון גם מחרקים וביצי עופות ממינים אחרים, והוא מהווה מפיץ חשוב של מיני צמחים ביער. נצפה גם טוקן כחול-חזה שניזון מחסרי רגליים.
עונת הרבייה מתמשכת ממרץ עד לאוקטובר, ושיאה הוא בין מאי לאוגוסט. הקן ממוקם בגובה של כ-30 מטרים מעל לקרקע היער. הנקבה מטילה 2–3 ביצים בכל תטולה, והיא דוגרת עליהן במשך 16 ימים. הגוזלים עוזבים את הקן לאחר 46–60 ימים. לאחר שהגוזלים עזבו את הקן, הזכר והנקבה יכולים להתחיל בכל התהליך מההתחלה.
האוכלוסייה של הטוקן כחול-החזה נמצאת כעת בירידה, בגלל כריתת יערות וסחר בטוקנים; מסיבות אלה, הטוקן רשום כ"קרוב לסיכון" ברשימה האדומה של IUCN.
עיטור הגבורה (משטרת ישראל)

היסטוריה

בשנת 1972 חוקק חוק העיטורים משטרת ישראל במסגרתו יוסדו שלושה עיטורים למעשי גבורה של שוטרים או סוהרים. העיטור הגבוה מבין השלושה הוא עיטור הגבורה. בשנת 1974 חולקו שני עיטורי גבורה לשוטרים שקיבלו בעבר ציון לשבח מהמפכ"ל ובעקבות חוק העיטורים הומר הצל"ש שלהם לעיטור גבורה. השוטרים הם יונה קוממי ויוסף וקיל. 
יונה קוממי הייתה השוטרת הראשונה שנרצחה במדינת ישראל, לאחר שרדפה אחרי רוצח חמוש על אף שהיא לא הייתה חמושה, היא קיבלה ציון לשבח מהמפכ"ל בשנת 1965 שהומר לעיטור גבורה. סמל שני יוסף וקיל היה מפקד כיתה במשמר הגבול בעת מלחמת ההתשה בעמק בית שאן, באחד הסיורים  נפגע נגמ"ש של צה"ל ויוסף רץ לחלץ ממנו את הפצועים תחת אש כבדה, מאוחר יותר גילה שאחד מחבריו נפצע והוא רץ וחבש אותו צמוד לקווי האויב וכן נשאר איתו בשטח תחת אש עד שחולץ. הוא קיבל ציון לשבח מהמפכ"ל בשנת 1969 שהומר לעיטור גבורה. 
ב-14 במרץ 2011 החליטה ועדת הצל"שים של משטרת ישראל להעניק את עיטור הגבורה לשלושת השוטרים שניספו בשרפה בכרמל: תת-ניצב אהובה תומר (מפקדת תחנת חיפה), תת-ניצב ליאור בוקר וסגן ניצב איציק מלינה. ההחלטה הוסברה בין היתר בכך ש"אין סיכון גבוה יותר מאשר לרוץ לתוך הלהבות כדי להציל אנשים ולדעת שאי אפשר לצאת מתוך הבערה", בסופו של דבר הוענק להם עיטור המופת.

עיצוב העיטור וענידתו

את העיטור עיצב נתן קרפ. מדליית העיטור היא עיגול בקוטר כ-4 סנטימטרים עליו מוטבעת מנורת שבעה קנים בקווים ישרים. בתחתית המנורה סמל משטרת ישראל או שירות בתי הסוהר ומתחת לסמל שני עלי זית. העיטור מחובר לסרט ברוחב 4 סנטימטרים שהשליש המרכזי שלו בצבע תכלת ושני השלישים החיצוניים שלו בצבע אדום. העיטור עשוי כסף ומשקלו כ-25 גרם. 
את העיטור מנפיקה החברה הממשלתית למדליות ולמטבעות. 
אות העיטור, בדומה לסרט מחולק לשלישים: אדום, תכלת  אדום, והוא נענד על הצד השמאלי של החזה. העיטור עצמו  נענד בצד ימין כאשר הוא נענד במלואו.
בחינת הבגרות בהיסטוריה

בחינות הבגרות בהיסטוריה הן שתי בחינות בגרות חיצוניות מטעם משרד החינוך בישראל, להן נדרש כל נבחן על מנת להיות זכאי לתעודת בגרות מלאה. 
הבגרות בהיסטוריה היא בהיקף 2 יחידות לימוד חובה וניתן להרחיב את המקצוע ל-5 יחידות, בתוספת שלוש יחידות בחירה. הבגרות בהיסטוריה מורכבת משני שאלונים - היסטוריה א' והיסטוריה ב'. השאלון הראשון מהווה 40% מהציון הסופי בשתי יחידות היסטוריה ועוסק בלאומיות ובתקופת בית שני או בערים וקהילות בימי הביניים. השאלון השני מהווה 60% מהציון הסופי במקצוע ועוסק בתקופת השואה ובהקמת מדינת ישראל. כל חלק עוסק הן בהיסטוריה היהודית והן בהיסטוריה העולמית.
החל משנת תשע"ו בתוכנית הרפורמה החדשה ללמידה משמעותית התבטלו השאלונים היסטוריה א' והיסטוריה ב', ושני השאלונים חוברו לשאלון אחד שבו הנושאים הם: בית שני, לאומיות, ציונות, הקמת מדינת ישראל וסוגיות נבחרות בתולדות המדינה. היבחנות בבחינת הבגרות בהיסטוריה מהווה 70% מהציון הכולל הסופי. כמו כן הורד החלק של השואה מן הבגרות וכדי לקבל את 30% הנדרשים לבגרות, על תלמיד לבצע עבודה על נושא השואה.
יוסף יונגרלייב

ביוגרפיה

רבי יוסף  נולד באוקראינה לרבי יחיאל מיכל מזלוטשוב (המגיד מזלוטשוב) ולמרים בתו של רבי מאיר פופריש ונישא לבתו של רבי מנחם מאהן מויטקוב. עם פטירת אביו בכ"ה באלול ה'תקמ"ו החל רבי יוסף לכהן כאדמו"ר ביאמפולה ובה ייסד את חצרו. 
רבי יוסף נפטר בכ"ד בניסן ה'תקע"ב ונטמן באוהל אדמו"רי יאמפולה שבעירו. שלושת בניו כיהנו באדמו"רות.
סן קריסטובל (הרפובליקה הדומיניקנית)

היסטוריה

העיר נוסדה במחצית השנייה של המאה ה-16, כאשר הספרדים חיפשו זהב באזור.
עם הכרזת העצמאות של הרפובליקה הדומיניקנית ב-1844 נחתמה בסן קריסטובל החוקה הראשונה של המדינה.
בעת תקופת הדיקטטורה של רפאל טרוחיו, יליד העיר, נבנו בעיר מספר בניינים מרשימים, בהם כנסיות, מוזיאונים, מלונות ומבני צבא ושלטון.

כלכלה

בעיר עצמה אין הרבה מקומות עבודה, אך עקב הקרבה לעיר סנטו דומינגו, רבים מתושבי סן קריסטובל הולכים לעבוד שם. מקורות ההכנסה של העיר עצמה כוללים תעשייה, חקלאות ואת נמל העיר.
סמוך ונראה

הזיקה בין מרכיבי הספר

אפרים אלימלך אורבך מבהיר כי מרכיביו של הספר "סמוך ונראה" לא קובצו אליו באקראי, שכן יש זיקה הדוקה בין מרכיבים אלה. השמות שעגנון קרא לקובצי סיפוריו והסיפורים שקבע בהם אינם דברים בעולם, כתב אורבך, והוסיף: הסיפורים המרוכזים ב'ספר המדינה' מבליטים את משמעותם של מעשי היחיד ומקומם של העושים במסגרתו של הציבור ושל המדינה, כשם שבספר המעשים האדם הרוצה לעשות, להגיע לתעודתו, לביתו, לקשור קשרים עם העבר ולחוג כראוי את מועדיו, נתקל בסבכי החברה וסדרי המדינה הגורמים לו לעמוד אובד-עצות ותועה בדרכיו. מבחינות אלו גם הסיפורים הראשונים 'שני תלמידי חכמים שהיו בעירנו' ו'אצל חמדת' - המתארים דורות קודמים - אינם אלא פרקים מספר המעשים.
על ארבעת הסיפורים הראשונים הוא מעיר:
ארבעת הסיפורים הראשונים שבספר 'סמוך ונראה' מצטרפים לכלל עניין שלם, אף כי המספר מעלה בידו האמונה טיפוסים שונים, רובדי חברה מגוונים וגלויות רחוקות זו מזו. בית ישראל מעורער מבפנים גם כשהוא נראה לכאורה שלם מבחוץ, הניסיונות של השלמה עם הסביבה אגב שמירה על נאמנות לאורח-חיים יהודי אינם אלא 'קצנאו' (= נווה חתולים) והטמיעה המוחלטת והבריחה לבית הזר משאירות ככלות הכול את היהודי כרוכל המחזר ממקום למקום, ובהגיעו למקום חדש יעמוד בפני אותן הסכנות.
על סיפורי "ספר המעשים" הוא מציין שהם מעשים של יחידים, אבל "בהם שזורים ואחוזים מעשי הציבור והמדינה".
פרה ותרנגול

פרה ותרנגול (באנגלית: Cow and Chicken) היא סדרת טלוויזיה קומית אמריקאית בהנפשה קלאסית. הסדרה נוצרה על ידידוד פיסס, הופקה על ידי חברת האנה-ברברה באולפני ההנפשה של קרטון נטוורק. לסדרה היו ארבע עונות אשר כללו 52 פרקים, בין 1996 ל-2000 הועמדה הסדרה ל-14 פרסים שונים וזכתה ב-3 מתוכן.
הסדרה עלתה לשידור ב-1997 בערוץ הטלוויזיה קרטון נטוורק, הסדרה כללה פינה בשם "אנוכי הסמור" אשר זכתה לפופולריות רבה ובהמשך הפכה לסדרת טלוויזיה עצמאית. המדבב צ'רלי אדלר דיבב את כל שלוש הדמויות הראשיות, וכן גם דמות משנית אחת.

תקציר העלילה

הסדרה עוקבת אחר ההרפתקאות הסוריאליסטיות של פרה המכונה "פרה" ואחיה התרנגול המכונה "תרנגול", בעוד שדמות המכונה "הבחור האדום" נוטה להתנכל להם תוך התחזות לאנשים אחרים. פרה היא תמימה ואופטימית בעוד שתרנגול הוא ציני ורגזן. הוריהם של הפרה והתרנגול נראים בלבד ברגליהם ופלג גופם התחתון, אך לא מעבר לכך (וזאת בניגוד לכך, שבאחד הפרקים הציגו את פלג גופם העליון כולל הראש), למרות שקולותיהם נשמעים.
ההומור וקווי העלילה של הסדרה מבוססים לעיתים על פחדי-ילדות המועצמים מבחינה קומית.
מילכה

מִלְכָּה היא דמות מקראית, בתו של הרן, אחי אברהם, ואשת נחור אחי אברהם. נולדו להם 8 בנים והם: עוּץ, בּוּז, קְמוּאֵל אֲבִי אֲרָם, כֶּשֶׂד, חֲזוֹ, פִּלְדָּשׁ, יִדְלָף, וגם בְּתוּאֵל אבי רִבְקָה.
אברהם הוא גם דודה (אחי אביה) וגם גיסה (אחי בעלה).

נכדתה רבקה נישאה ליצחק, בן דודה של מילכה וגם בן דודם של ילדיה (סבם המשותף הוא תרח).

נינה יעקב נישא לנינותיה לאה ורחל.
חברת הרכבות הממלכתית של סין

היסטוריה

בשנים 2013–2019 ענף מסילות הברזל נוהל על ידי תאגיד הרכבות הסיני שהיה כפוף למשרד הממשלתי לענייני רכבות שניהל את התחבורה המסילתית משנת 1954 ועד לפירוקו ב-2013.
חברת הרכבות הסינית אורגנה מחדש ב-18 ביוני 2019, כחברת הרכבות הממלכתית בע"מ, בכפוף לדיני החברות בסין, במקום חוק הבעלות על חברות תעשייתיות. פירוש הדבר שמשרד האוצר משמש כמשקיע מטעם המדינה והחברה מונהגת על ידי דירקטוריון ומנהלים שנבחרים על ידי הדירקטוריון.

לוגו

לוגו הרכבת של סין עוצב על ידי חן יוצ'אנג ואומץ רשמית ב-22 בינואר 1950. הלוגו כולו מייצג את חזית הקטר. החלק העליון של הלוגו מייצג את הדמות העם הסיני ואילו החלק התחתון מייצג את המשטח הרוחבי של המעקה. פירוש הלוגו הוא שהרכבת של סין שייכת לתושביה.
הלוגו של "CR" מאויר על גבי הרכבות יחד עם הלוגו של חברת הרכבות של סין.

רכבות נוסעים בינלאומיות

רכבות סין מפעילה את רכבות הנוסעים מסין למונגוליה, רוסיה, קזחסטן, צפון קוריאה, וייטנאם.

שירותים לאירופה (דרך המשי החדשה)

נכון 2017, רכבת סין מובילה שירותי סחורות ל-15 ערים אירופאיות, כולל נתיבים למדריד והמבורג ושירות ניסיוני ללונדון כדי לבחון את הביקוש. ממשלת סין מפעילה רכבת בנתיב בן 12,000 קילומטרים משכו שבועיים נסיעה. הנתיב מתחיל ביי-וו וברכבת ללונדון החוצה את קזחסטן, רוסיה, בלארוס, פולין, גרמניה, בלגיה וצרפת, כחלק מיוזמת החגורה האחת והדרך האחת. סין מעבירה מכולות מספר פעמים, מכיוון שמסילות הברזל משמשים רכבות אחרות באזורים שונים ולא ניתן להשתמש באותו מסלול בכל רחבי הדרך.

אפריקה

סין השקיעה ועזרה בבנייה מחדש של מסילות ברזל באפריקה. סין השקיעה מיליארדי דולרים בפרויקטים שונים בתחום התחבורה המסילתית.
פריבילג' סטייל

פעילות

החברה מפעילה טיסות צ'ארטר מטעם חברות תעופה אחרות, מפעילי תיירות, קבוצות ספורט וללקחות VIP.
לפי חברת התעופה, לקוחות ה- VIP כוללים מספר חברות ספרדיות וגם קבוצות וגם קבוצות הליגה העליונה בכדורגל של ספרד. ביוני 2014 ובקיץ 2015, החברה הפעילה טיסות מהלסינקי לניו- יורק עבור חברת התעופה פינאייר בזמן שאחד ממטוסיה היה מושבת עקב תקלה טכנית. בקיץ 2015 השיכרה החברה את מטוס הבואינג 767-300ER שלה לאל על.
בקיץ 2016 כל צי המטוסים של החברה הושכר לטובת פעילות עבור חברת אל על.
ממאי 2017 משכירה החברה את מטוס הבואינג 757-200 שלה לאל על.
רב יחזקאל

רב יחזקאל היה אמורא בדור הראשון לאמוראי בבל, המוזכר לעיתים נדירות בתלמוד הבבלי. ידוע בעיקר בזכות בנו, רב יהודה.
רב יחזקאל היה חכם בתורה, אך גדלותו העיקרית הייתה במצוות ומעשים טובים שעשה, ולכן שמואל היה קם בפניו. היו לו שני בנים אמוראים, המפורסם ביניהם הוא רב יהודה שהיה גדול בתורה יותר מאביו, אך שמואל הורה לרב יהודה לקום בפניו כיוון שהיה גדול ממנו במעשים טובים. הבן השני הוא רמי בר יחזקאל. שני האחים למדו בנפרד אצל שמואל, ופעמים רבות הם סתרו זה את דבריו של זה. בפיו של רמי בר יחזקאל שגור היה המשפט "לא תצייתו להני כללי דכייל יהודה אחי משמיה דשמואל" - אל תשמעו לאותם הכללים שכולל יהודה אחי בשם שמואל.
בתלמוד הירושלמי מוזכרת הנהגה הלכתית שמסר רב יהודה בשם אביו: "אבא מברך על ירידת גשמים יתגדל יתקדש יתברך יתרומם שמך מלכינו על כל טיפה וטיפה שאת מוריד לנו, שאת ממניען זו מזו".
בתלמוד הבבלי מוזכרת ברייתא שנמסרה על ידי רב יחזקאל.
ואדי סודר

לקריאה נוספת

מנשה הראל, קלעת אל ג'ונדי, ב"נופים ואתרים" עמ' 293-297, משרד הביטחון - ההוצאה לאור, 1973
הקבינט של ארצות הברית בממשל פרנקלין דלאנו רוזוולט

הקבינט של ארצות הברית בממשל פרנקלין דלאנו רוזוולט כיהן במשך 12 שנים וחודש - למעלה משלוש תקופות כהונה נשיאותיות, ממועד השבעת הנשיא פרנקלין דלאנו רוזוולט ב-4 במרץ 1933 ועד לפטירתו ב-12 באפריל 1945 - חודש לאחר שהחל בכהונתו הרביעית. הייתה זו הכהונה הארוכה ביותר בתולדות ארצות הברית של נשיא ושל קבינט.

הרכב הקבינט

הקבינט כלל בסך הכל 11 בעלי תפקידים וכיהנו בו 28 גברים ואשה אחת. שניים מהם - מזכיר הפנים הרולד אייקס ומזכירת העבודה פרנסס פרקינס - כיהנו בתפקידיהם במשך כל תקופת נשיאותו של רוזוולט (פרקינס הייתה גם האשה הראשונה שהייתה חברה בקבינט בתולדות ארצות הברית). מזכיר המדינה קורדל הול כיהן בתפקידו רק מעט פחות מהם - 11 שנים ושמונה חודשים.
מספר החברים הקטן בקבינט ביחס לכהונתו הארוכה נבע מהמספר המוגבל של בעלי תפקידים שנכללו בו בהשוואה לימינו (כך, בקבינט בממשל הנשיא אובמה מכהנים (נכון לשנת 2013)‏ 23 בעלי תפקידים).
מרבית חברי הקבינט שכיהנו בעת מותו הפתאומי של רוזוולט המשיכו לכהן בקבינט של יורשו הארי טרומן, אך כבר במהלך 1945 התחלפו כמעט כולם, למעט מזכיר הצי ג'יימס פורסטל, מזכיר הפנים הרולד אייקס ומזכיר המסחר הנרי וולאס.

הקבינט השחור

הקבינט של ארצות הברית בממשל רוזוולט לא כלל אפריקאים אמריקאים. עם זאת, הנשיא כונן בראשית כהונתו גוף מייעץ בשם "המועצה הפדרלית לענייני שחורים" (Federal Council of Negro Affairs) אשר ייעץ לו בנוגע לקידום צרכיה של האוכלוסייה האפריקאית-אמריקאית בארצות הברית, בין השאר במסגרת מהלכי הניו דיל. לצורך כך מינה הנשיא 45 גברים ונשים בולטים מציבור זה לתפקידים ביחידות הממשל הפדרלי, אשר נכללו במועצה. היא זכתה לכינוי הבלתי רשמי "הקבינט השחור".
אחד החברים בקבינט השחור היה הכלכלן ד"ר רוברט ויוור (Robert C. Weaver). ב-1966 הוא היה לאפריקאי-אמריקאי הראשון לכהן כחבר הקבינט של ארצות הברית, כמזכיר הראשון של מחלקת השיכון והפיתוח העירוני (בממשל הנשיא לינדון ג'ונסון).
מרחב בנך

במתמטיקה, מרחב בנך (Banach space) הוא מרחב ליניארי נורמי שהוא שלם במטריקה המושרית מן הנורמה. מרחב בנך הוא אחד המרחבים הנפוצים שנחקרים במסגרת האנליזה פונקציונלית.
מרחב בנך נקרא על שם סטפן בנך, מתמטיקאי פולני שהיה מבין מייסדי התחום וממנסחי משפטיו היסודיים.

תכונות

כדור היחידה  במרחב נורמי הוא תמיד קמור, פתוח וסימטרי לשיקוף סביב 0. במרחב ממימד סופי, גם ההפך נכון: כל גוף בעל פנים לא ריק בעל תכונות אלה הוא כדור היחידה של נורמה מתאימה. התנאי על קמירות כדור היחידה שקול לאי-שוויון המשולש שהנורמה צריכה לקיים.
משפט האן-בנך מאפשר להרחיב פונקציונלים מתת-מרחב אל המרחב כולו, וכך מאפשר לבנות פונקציונלים רציפים רבים.
משפט בנך-שטיינהאוס (הנקרא גם עקרון החסימות במידה שווה) טוען שאם למשפחה של אופרטורים ליניאריים רציפים על מרחב בנך יש חסם משותף  בכל נקודה של המרחב, אז יש חסם אחיד על הנורמה שלהם.
לפי משפט ההעתקה הפתוחה (או בניסוח שקול משפט הגרף הסגור), כל אופרטור ליניארי חסום ממרחב בנך אחד על מרחב בנך אחר, הוא פתוח.
לפי משפט מזור-אולם, המבנה המטרי על מרחב בנך קובע את המבנה הליניארי שלו: אם  היא איזומטריה בין מרחבי בנך וגם על, אז  היא ליניארית.

טיפוסים של מרחבי בנך

מרחבי הילברט הם דוגמה קיצונית של מרחבי בנך, ותכונות שונות של מרחבי בנך מודדות עד כמה הם קרובים להיות מרחבי הילברט.
מרחב הפונקציונלים הליניארים על מרחב בנך  גם הוא מרחב בנך תחת הנורמה 
מרחב זה מסומן לרוב ב . לדוגמה, אם  וגם  אז . לעומת זאת, . מדוגמה זו רואים שלא תמיד מתקיים . לעומת זאת, יש שיכון טבעי . מרחב בנך שעבורו השיכון  הוא איזומורפיזם נקרא מרחב רפלקסיבי. כל מרחב הילברט הוא רפלקסיבי.
מרחב בנך שלכל תת-מרחב ספרבילי שלו, A, גם  הוא ספרבילי, נקרא מרחב Asplund; כל מרחב רפלקסיבי הוא Asplund.
מרחב בנך שאינו מכיל עותק איזומורפי של  נקרא מרחב Rosenthal. כל מרחב Asplund הוא Rosenthal.
כל מרחב בנך רפלקסיבי הוא נוצר קומפקטית-חלש (weakly complactly generated), כלומר, יש בו קבוצה קומפקטית (בטופולוגיה החלשה), הפורשת מרחב צפוף. כל מרחב כזה הוא Weakly Lindelof determined (יש בו קבוצה M הפורשת מרחב צפוף, כך שהחיתוך שלה עם התומך של כל פונקציונל ליניארי הוא בן-מניה). מרחב מסוג זה, שהוא Asplund, הוא ספרבילי.
ביטקוין קאש

ביטקוין קאש (Bitcoin Cash) הוא מטבע מבוזר. באמצע 2017, קבוצה של מפתחי ביטקוין שרצתה להרחיב את מגבלת גודל הבלוג והציעו שינוי בקוד. השינוי, נקרא פיצול קשה (hard fork), והוא נכנס לתוקף ב-1 באוגוסט 2017. כתוצאה מכך, פיצלו את רשת הביטקוין לשניים. בזמן הפיצול כל מחזיקי המטבע ביטקוין החזיקו באותה כמות של ביטקוין קאש.

סיווג

ביטקוין קאש הוא מטבע מבוזר ורשת תשלומים. ביחס לביטקוין הוא מאופיין בדרכים שונות בהן ספין-אוף, תוצר של פיצול קשה, שיבוט, גרסה שנייה או מטבע אלטרנטיבי (altcoin).

היסטוריה

בעקבות ייקור העמלות ברשת הביטקוין פעלו כמה מחברי הקהילה לפצל את רשת הביטקוין כדי להרחיב את גודל הבלוקים. השינוי הגיע לשיא בחודש יולי 2017 לאחר שכמה חברים בקהילת הביטקוין אימצו BIP 91 מבלי להגדיל את מגבלת גודל הבלוקים, צעד שפעל לטובתם של אלו שראו בביטקוין השקעה דיגיטלית והגביל את השימוש במטבע כאמצעי תשלום. ההצעה הראשונה, Segwit2X, דגלה בפיצול רך ותכננה להרחיב את המערכת בהדרגתיות עד למקסימום של 4 מגה בייט לכל בלוק, וההצעה השנייה, שהגיעה מקהילת הכורים, דרשה להגדיל את גודל הבלוקים ב-8 מגה בייט באופן מידי. התוצאה הייתה פיצול קשה והקמת מטבע חדש – ביטקוין קאש (BCH).
שקד זרוצקי

ביוגרפיה

זרוצקי נולד וגדל בבאר שבע. החל ללמוד לשחות בגיל 5 בגלל בעיה בריאותית בריאות. שנה לאחר מכן, הצטרף לקבוצת השחייה של הפועל באר שבע. לאחר מכן, עבר להתאמן תחת הדרכתו של עדי ולפמן בקבוצת השחייה של הפועל שחייני הנגב, אחר כך בקבוצת השחייה של הפועל ירושלים ולבסוף בקבוצת השחייה של הפועל דולפין נתניה.
באליפות אירופה בשחייה לנוער שנערכה באנטוורפן, בלגיה יולי 2007 סיים זרוצקי במקום ה-23 במשחה ל-50 מטר פרפר בתוצאה של 25.69 שניות ובמקום ה-25 במשחה ל-100 מטר פרפר בתוצאה של 56.88 שניות.
שבועיים לאחר מכן, באליפות ישראל בשחייה שנערכה בווינגייט באוגוסט קבע זרוצקי במשחה ל-50 מטר פרפר שיא אישי של 25.35 שניות.
באליפות ישראל בשחייה (בריכה של 25 מטר) שנערכה באשדות יעקב בפברואר 2008 זכה זרוצקי במדליית ארד במשחה ל-50 מטר פרפר בתוצאה של 25.29 שניות ובמקום החמישי במשחה ל-100 מטר פרפר בתוצאה של 56.89 שניות.
לאחר מכן, הוא התגייס לשרות בצה"ל במרץ 2008 והוכר כספורטאי מצטיין.
באליפות ישראל בשחייה שנערכה בווינגייט באוגוסט 2009 סיים זרוצקי פעמיים במקום החמישי, במשחה ל-50 מטר פרפר בתוצאה של 25.23 שניות ובמשחה ל-100 מטר פרפר בתוצאה של 55.54 שניות.
באליפות ישראל בשחייה (בריכה של 25 מטר) שנערכה באשדות יעקב בפברואר 2010 זכה זרוצקי ב-6 מדליות. 3 מדליות זהב, במשחה ל-50 מטר פרפר בתוצאה של 25.01 שניות, במשחה שליחים 4x100 מטר מעורב בשיא ישראלי חדש לאגודות ביחד עם דוד גמבורג, אמרי גניאל וניר ברנע בתוצאה של 3:42.80 דקות ובמשחה שליחים 4x50 מטר מעורב בתוצאה של 1:42.47 דקות. שתי מדליות כסף, במשחה ל-100 מטר פרפר בתוצאה של 55.08 שניות ובמשחה שליחים 4x50 מטר חופשי בתוצאה של 1:34.36 דקות ומדליית ארד במשחה שליחים 4x100 מטר חופשי בתוצאה של 3:29.29 דקות.
באליפות ישראל בשחייה שנערכה בווינגייט ביולי אותה שנה זכה זרוצקי בשתי מדליות כסף במשחה ל-50 מטר פרפר בשיא אישי של 25.18 שניות, אחרי אלון מנדל (24.67 שניות) ולפני השיאן הישראלי גיא ברנע (25.33 שניות) ובמשחה ל-100 מטר פרפר בתוצאה של 55.32 שניות, אחרי מנדל (54.49 שניות) ולפני בן דודו של מנדל, תום קרמר ממכבי קריית ביאליק (55.40 שניות).
אנדרטת האצ"ל ברמלה

רקע היסטורי

במחצית מאי 1948 פנה פיקוד ההגנה לאצ"ל בבקשה לתקוף את רמלה כדי למשוך כוחות אויב מחזית לטרון. הבקשה נענתה בחיוב ותשע פלוגות שמנו כ-800 לוחמים רוכזו בבסיס בבאר יעקב בפיקודו של עמיחי פאגלין ומשם החלו בהתקפות על רמלה שנמשכו מ-16 במאי 1948 עד 11 ביוני 1948.
לוחמי האצ"ל היו חמושים בנשק נחות ומאומנים ללוחמת גרילה ולא נגד צבא סדיר. דווקא הצד המערבי של רמלה היה מבוצר ומוגן על ידי מאות לוחמים ערביים מקומיים וחיילי הלגיון הערבי ועל חומה בצורה זו התנפצו כל התקפות לוחמי האצ"ל שהצליחו רק לכבוש את בניין מפקדת חסן סלאמה ולהתבסס בו.
כיבוש מחנה צריפין ב-20 במאי 1948 גרם לקיצור החזית ונסיגת הכוחות הערביים מהמחנה לרמלה והגביר שם את כוחו של חסן סלאמה. הוא הגביר את התקפות הנגד שלו על כוחות האצ"ל וגרם להם אבדות כבדות. כן הגיעו לעיר מאות לוחמים מקומיים ופלוגה של הלגיון הערבי. לנוכח המצב הקשה פנו נציגי אצ"ל עמיחי פאגלין ויעקב מרידור בבקשת עזרה למטה חטיבת גבעתי. גדוד 54 בפיקודו של צבי צור היה בקיבוץ נען, 5 ק"מ דרומית לרמלה. תוך תיאום עם המטכ"ל והפיקוד העליון החל הגדוד לבצע סיורים אלימים ופשיטות על רמלה בתאריכים 22 במאי 1948 - 29 במאי 1948 ולאחר מכן עבר דרומה בעקבות התקדמות הצבא המצרי.
ב-11 ביוני 1948, זמן קצר לפני שנכנסה ההפוגה הראשונה לתוקף, פתחו הערבים בהתקפה גדולה והצליחו לכבוש בחזרה את בניין מפקדתו של חסן סלאמה. לוחמי האצ"ל נסוגו באבדות כבדות כשהם משאירים גופות רבות בשטח.
51 לוחמי אצ"ל (ביניהם שתי לוחמות - חובשות) נפלו בקרב על רמלה. מספר חללי האצ"ל היה הגדול ביותר בקרב זה. העיר נכנעה כעבור חודש כמעט ללא קרב במבצע דני כאשר כותרה ממזרח.
22 גופות נשארו בשטח ורק לאחר מבצע איתור הן נקברו ב-1952 בקבר אחים בבית הקברות קריית שאול.

האנדרטה

האנדרטה הוקמה ביוזמת ברית יוצאי האצ"ל, בתכנון האדריכלים אבי ואוסקר פרישר. נחנכה ב-21 במאי 1992 ושופצה ב-2002. היא מעוצבת כמגן דוד תלת ממדי אשר הקירות משני עבריו בנויים בגבהים שונים ויוצרים מכלול הפונה לירושלים.
בחלק החיצוני נמצאים סמלי האצ"ל וצה"ל וכן אמרה של מנחם בגין: "חייהם מלחמה, מותם גבורה, קרבנם קדושה, זכרם נצח".
בחלק הפנימי יש פרטים על הקרב, מפת הקרב ושמות 51 הנופלים.
שברולט

הקמת החברה

החברה הוקמה על ידי לואי שברולה (נהג מירוצים צרפתי) וויליאם דוראנט (תעשיין רכב), ב-3 בנובמבר 1911. בשנת 1912 הוצג דגם "קלאסיק סיקס", שנועד להתחרות בפורד מודל T המצליחה. המכונית הונעה במנוע שישה צילינדרים בנפח 4.9 ליטר, ונשאה חמישה נוסעים עד למהירות מרבית של 105 קמ"ש. הלוגו הנוכחי של החברה אומץ בשנת 1913.
בשנת 1916 רכש דוראנט את מניות השליטה בג'נרל מוטורס, ובשנת 1917 הוא מונה לנשיא החברה ומיזג לתוכה את שברולט, כחטיבת מותג.
שברולט נחשבת למותג העממי, המוכר והנמכר ביותר של ג'נרל מוטורס. בשוק הרכב האמריקני היא הגיעה לשיאה בשנות ה-50 וה-60 של המאה ה-20.
ענת ברנע

ענת ברנע (לסקר) (נולדה ב-16 באפריל 1949) היא דוקטור למדעי המוח בעלת תואר שני בפיזיולוגיה, ומורה מוסמכת להוראת המדעים. תחום המחקר בו עוסקת הוא הפעילות החשמלית של המוח בקרב דיסלקטים, לקויי למידה ולקויים אחרים. ממובילי תחום הנוירופידבק בישראל, מלמדת את התחום וחוקרת אותו. מייסדי חברת BioEye שעוסקת במעקב אחר מדדי עיניים והקשר שלהם לתפקוד קוגניטיבי ורגשי.

ילדותה ובגרותה

ענת ברנע (לסקר) נולדה ב-1949 בקיבוץ יגור שם העבירה את כל ילדותה ונעוריה. בסיום התיכון הלכה לשנת שירות בקיבוץ צעיר ולאחר מכן שירתה בצבא כמדריכה בבית ספר שדה במדרשת שדה בוקר. לאחר השירות הצבאי חזרה לקיבוץ יגור, שם נישאה ונולד בנה הבכור. בהיותו בן שלוש עברה המשפחה לקיבוץ גבעת חיים איחוד.
ברנע נשואה, אם לשלושה בנים וסבתא לחמישה נכדים.

לימודיה

ברנע למדה ביולוגיה לתואר ראשון בשילוב תעודה להוראת מדעים, במכללת אורנים ובאוניברסיטת חיפה. את לימודי התואר השני למדה באוניברסיטת תל אביב, והמחקר לתיזה עסק במשק האנרגיה והחנקן של גמל חד דבשתי. במקביל ללימודי התואר השני, עברה ברנע קורסים בפסיכולוגיה, דבר שהוביל אותה לשנות את כיוון המחקר שלה.
את הדוקטורט עשתה בנוירופיזיולוגיה בבית הספר לרפואה בטכניון - מכון טכנולוגי לישראל, ונושא המחקר היה הפעילות המוחית החשמלית במטלות זיכרון אצל דיסלקטים. במהלך הדוקטורט עברה השתלמות בפסיכולוגיה קוגניטיבית ובלקויות למידה, באוניברסיטת חיפה.
לאחר סיום הדוקטורט עברה לאוניברסיטת חיפה ללימודי פוסט-דוקטורט, והייתה ממקימי המעבדה ל-EEG ו-ERP בראשות פרופ' צביה ברזניץ.
ב-1993 התחילה ללמד במכללה להכשרת מורים, מכללת גורדון בחיפה, בחוג לחינוך מיוחד ובחוג להוראת המדעים. במכללת גורדון לימדה כ-18 שנים.
ב-1999 הקימה את המרפאה הראשונה: "ביוקשב", בגבעת חיים איחוד, בו היא עוסקת בעיקר בטיפולי נוירופידבק, ביופידבק ובאבחונים באמצעות EEG, ובנוסף באבחונים קוגניטיביים ממוחשבים, בעיקר BRC. האוכלוסיות המטופלות במכוני "ביוקשב" הם אנשים עם הפרעות קשב, פגועי ראש, אפילפטים, לקויי למידה ואנשים עם תסמונות הקשת האוטיסטית.
ברנע למדה נוירופידבק בפראג, בלוס אנג'לס, בשווייץ ובסנקט פטרבורג.
ברנע וביוקשב היו חלק מקבוצה של מוסדות מחקר באירופה שקיבלו מענק מחקר מהאיחוד האירופי לביצוע מחקר על קשב בטכנולוגיות מגוונות, ובהן נוירופידבק, כשיטה לשיפור הקשב. כמו כן, ברנע ביצעה מחקרים אקדמיים על ההשפעה של נוירופידבק על מדדים קוגניטיביים שונים. את כל המחקרים האקדמיים עשתה בשיתוף פעולה עם פרופ' ערן זיידל מאוניברסיטת UCLA.
ברנע הקימה ביחד עם ד"ר יובל עודד את האיגוד לביופידבק ונוירופידבק בישראל (IBNA).
ברנע היא ממייסדי חברת BioEye, שעוסקת במעקב אחר מדדי עיניים והקשר שלהם לתפקוד קוגניטיבי ורגשי.
קינגס קולג' לונדון

היסטוריה

קינגס קולג' לונדון נוסדה בשנת 1826 לאחר מחלוקות הנוגעות להקמתו של הקולג' האוניברסיטאי של לונדון. המוסד נוסד בתמיכתם של יהודים ונוצרים לא אנגליקניים, וזאת על מנת ליצור ממסד חילוני יחסית. אחד התומכים המרכזיים בקינגס היה ארתור ולסלי, שהיה גם ראש ממשלת בריטניה באותה התקופה. בתחילה האוניברסיטה חולקה למחלקה ראשית ולמחלקה משנית אשר התפצלה מהאוניברסיטה בסופו של דבר. המחלקה הראשית חולקה לשלושה קורסים: קורס כללי שכלל תאולוגיה, לימודים קלאסיים, מתמטיקה, ספרות אנגלית והיסטוריה. בנוסף על הקורס הכללי פעלו גם קורס לרפואה וקורס לנושאים שונים שכללו משפטים וכלכלה פוליטית - נושאים שהיו תלויים בתלמידים מזדמנים.
בשנת 1840 קינגס פתחה בית חולים משלה. בשנת 1845 הקימה קינגס מחלקה צבאית להכשרת קצינים לצבא הבריטי, וב-1846 מחלקה תאולוגית להכשרת כמרים אנגליקנים. בשנת 1882 ניתק הקשר הישיר בין המלוכה לבין האוניברסיטה, ובשנת 1885 נשים החלו ללמוד בקינגס. בשנת 1903 נותקו הקשרים הדתיים לאוניברסיטה, מלבד המחלקה התאולוגית. במהלך מלחמת העולם הראשונה נפתח בית הספר לרפואה לנשים בפעם הראשונה. חלקים מהאוניברסיטה נפגעו במהלך הבליץ במלחמת העולם השנייה.
אחת התגליות המפורסמות ביותר שהתרחשו בקינגס הייתה גילוי מבנה ה-DNA בשנת 1953 על ידי מוריס וילקינס ורוזלינד פרנקלין.

בוגרים ידועים

מבין בוגרי האוניברסיטה וחברי הסגל שלה, ישנם כ-12 חתני פרס נובל: צ'ארלס גלובר ברקלה, ג'יימס וו. בלאק, אוון וילאנס ריצ'רדסון, פרדריק גואולנד הופקינס, צ'ארלס סקוט שרינגטון, אדוארד אפלטון, מקס תיילר, מוריס וילקינס, דזמונד טוטו, מריו ורגס יוסה, פיטר היגס ומיכאל לויט.
בנוסף על כך, יש לקינגס בוגרים ידועים רבים, ובהם: תומאס הודג'קין, סומרסט מוהם, ג'ון ראסקין, צ'ארלס קינגסלי, יונתן זקס, ויליאם שוונק גילברט, וירג'יניה וולף, ג'ון קיטס, ארתור סי. קלארק, מערוף אל-בח'ית, גלפקוס קלרידיס, ג'ון דיקון ועוד.